Na temelju članka 26., 27. i 150. Zakona o radu (NN 93/14, 127/17) i članka 39. Statuta Sveučilišta u Zadru (pročišćeni tekst, lipanj 2019.), rektorica Sveučilišta u Zadru (dalje: Sveučilište), nakon provedenog postupka savjetovanja sa sindikalnim povjerenikom koji je preuzeo ulogu radničkog vijeća, donosi dana 16. listopada 2019.

PRAVILNIK O IZMJENAMA I DOPUNAMA

PRAVILNIKA O RADU

Članak 1.

Članak 4. Pravilnika o radu – briše se

Članak 2.

U čl. 8. dodaje se stavak (3) koji glasi:

(3.) Nakon prestanka mandata, rektor i prorektori imaju pravo i obvezu vratiti se na radno mjesto na koje su bili raspoređeni prije obnašanja funkcije rektora i prorektora**.**

Članak 3.

Iza članka 24. dodaje se članak 24.a. koji glasi:

(1.) Sveučilište vodi evidenciju radnog vremena za svakog zaposlenika, sukladno posebnom propisu.

(2.) Za nastavnike, suradnike, znanstvenike i umjetnike odnosno zaposlene koji sudjeluju u neposrednom obrazovnom radu, podaci o radnom vremenu prilagođeni su naravi njihovoga rada na način da se posebno evidentiraju samo normirani oblici rada.

(3.) Sveučilište je dužno voditi evidenciju rada iznad radnog opterećenja (što uključuje opterećenje u nastavi, znanosti i umjetnosti).

(4.) Na zahtjev zaposlenika ili sindikalnog povjerenika odnosno sindikalnog predstavnika, Sveučilište je dužno dostaviti mu evidenciju iz st.1.ovog članka u roku 8 dana od dana predaje pisanog zahtjeva.

Članak 4.

Članak 27. mijenja se i glasi:

(1.) Zaposlenik za svaku kalendarsku godinu ima pravo na plaćeni godišnji odmor u najkraćem trajanju

 propisanim općim propisom o radu, odnosno najmanje 4 tjedna.

(2.) Najkraće trajanje godišnjeg odmora iz st.1. ovog članka uvećava se:

**A) prema složenosti poslova:**

- poslovi za koje je uvjet doktorat znanosti – 5 dana

- poslovi za koje je uvjet završen sveučilišni dodiplomski studij ili stručni studij u trajanju od najmanje 4 godine, odnosno završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij, odnosno poslovi za koje je uvjet magisterij znanosti – 4 dana

- poslovi za koje je uvjet završen stručni dodiplomski studij u trajanju kraćem od 4 godine, odnosno završen preddiplomski sveučilišni studij ili stručni studij – 3 dana

- poslovi za koje je uvjet završena srednja škola u trajanju duljem od 3 godine – 2 dana

- ostali poslovi – 1 dan

**B) prema dužini radnog staža:**

- od 6 do 11 godina – 3 dana

- od 12 do 17 godina – 4 dana

- od 18 do 23 godine – 5 dana

- od 24 do 29 godina – 6 dana

- od 30 do 35 godina – 7 dana

- 36 i više godina – 8 dana

**C) prema posebnim socijalnim uvjetima:**

- roditelju, posvojitelju, skrbniku za svako dijete do 15 godina starosti – 2 dana

- roditelju, posvojitelju, skrbniku djeteta s težim smetnjama u razvoju – 3 dana

- osobi s invaliditetom – 3 dana

**D) prema uvjetima rada:**

- rad na poslovima s posebnim uvjetima rada na kojima je zaposlenik u skladu s posebnim propisom izložen velikom riziku – 3 dana

(3.) Ukupno trajanje godišnjeg odmora ne može iznositi manje od najkraćeg trajanja toga odmora utvrđenog Zakonom o radu, niti više od 6 tjedana, odnosno 30 radnih dana za rad u petodnevnom radnom tjednu

(4.) Slijepom zaposleniku i zaposleniku koji radi na poslovima, gdje ni uz primjenu mjera zaštite na radu nije moguće zaštititi zaposlenika od štetnih utjecaja, pripada pravo na godišnji odmor za svaku kalendarsku godinu u trajanju od minimalno 6, a maksimalno 7 tjedana i dva dana.

Članak 5.

Članak 30. st. 1. mijenja se i glasi.

(1.) Zaposlenik ima pravo na plaćeni dopust tijekom jedne kalendarske godine do ukupno najviše 10 radnih dana u sljedećim slučajevima:

-sklapanje braka ili životnog partnerstva – 5 radnih dana

- rođenje ili posvojenja djeteta – 5 radnih dana

- smrti supružnika, životnog partnera, izvanbračnog druga, brata ili sestre, djeteta, roditelja, očuha, maćehe, posvojenika, posvojitelja i unuka – 5 radnih dana

- smrti djeda ili bake te roditelja supružnika – 2 radna dana

- selidbe u istom mjestu stanovanja – 2 radna dana

- selidbe u drugo mjesto stanpvanja – 4 radna dana

- teške bolesti roditelja, supružnika, životnog partnera, izvanbračnog druga ili djeteta – 3 radna dana

- nastupanja u kulturnim i sportskim priredbama – 1 radni dan

- sudjelovanja u sindikalnim susretima, seminarima i obrazovanju za sindikalne aktivnosti – 2 radna dana

- elementarne nepogode - 5 radnih dana

- darivanja krvi – 2 radna dana

Članak 6.

Članak 31. mijenja se i glasi:

(1.) U svrhu znanstvenog, nastavnog, umjetničkog ili stručnog rada, zaposleniku u znanstvenom, znanstveno-nastavnom, umjetničko-nastavnom i nastavnom zvanju i na odgovarajućem radnom mjestu može se odobriti pravo na slobodnu studijsku godinu ( sabbatical).

(2.) Za vrijeme korištenja prava na slobodnu studijsku godinu, zaposlenik ima pravo na naknadu plaće isplaćene zaposleniku u prethodna tri mjeseca.

(3.) Pravo iz st.1. ovog članka, zaposlenici imaju pravo koristiti jednom u svakih sedam godina i to nakon šest godina efektivnog rada kod poslodavca u znanstvenom, znanstveno-nastavnom, umjetničko- nastavnom ili nastavnom zvanju i na odgovarajućem radnom mjestu.

(4.) Efektivnim radom u smislu stavka 3. ovog članka smatra se redovito ispunjavanje obveza iz

ugovora o radu zaposlenika, te se u isti ne uračunavaju razdoblja u kojima zaposlenik iz opravdanih razloga nije ispunjavao svoje obveze iz ugovora o radu dulje od 3 mjeseca (bolovanje, rodiljni odnosno

roditeljski dopust, obavljanje javne službe ili dužnosti, neplaćeni dopust te drugi opravdani slučajevi kada

zaposlenik dulje od 3 mjeseca ne ispunjava svoju obvezu iz ugovora o radu).

(5.) Nakon korištenja prava na slobodnu studijsku godinu, zaposlenik je dužan raditi kod poslodavca najmanje onoliko vremena koliko je proveo na slobodnoj studijskoj godini, osim ako zbog prestanka

ugovora o radu po sili zakoma ili odlukom poslodavca isto nije moguće.

(6.) Daljnji uvjeti korištenja prava na slobodnu studijsku godinu, propisuju se općim aktom ustanove.

(7.) Iznimno od stavka 1. ovog članka, pravo na korištenje slobodne studijske godine ne ostvaruje zaposlenik poslije isteka akademske odnosno kalendarske godine u kojoj je navršio 65 godina života.

Članak 7.

Članak 32. mijenja se i glasi:

(1.) Poslodavac može zaposleniku na njegov zahtjev odobriti plaćeni ili neplaćeni dopust radi:

- znanstvenog, umjetničkog, nastavnog ili stručnog usavršavanja

- suradnje na projektima

- upoznavanja s novom opremom, tehnikama ili metodama rada

- sudjelovanja u radu sveučilišnih ili znanstvenih institucija ili međunarodnih organizacija

(2.) U slučaju zahtjeva zaposlenika za dopust iz st.1. ovoga članka, a koji bi neprekinuto trajao duže od 30 dana, potrebna je prethodna suglasnost znanstvenog, odnostno stručnog vijeća

(3.) Za razdoblje odobrenog plaćenog ili neplaćenog dopusta zaposlenika, poslodavac je dužan u tom razdoblju osigurati nesmetano obavljanje nastavnih, znanstvenih i drugih obveza.

(4.) Za vrijeme trajanja plaćenog dopusta zaposlenika, poslodavac za obavljanje poslova toga radnog mjesta ne može zaposliti novu osobu na teret sredstava državnog proračuna.

Članak .8.

Iz članka 32. dodaje se članak 32.a koji glasi:

(1.) Za znanstveno, umjetničko ili stručno usavršavanje, zaposleniku se može odobriti plaćeni ili neplaćeni dopust radi:

- poslijediplomskog studije u inozemstvu

- poslijedoktorskog usavršavanja u inozemstvu

(2.) Po svakoj od osnova i pod uvjetom iz st. 1. ovog članka, zaposlenik ima pravo na plaćeni dopust u trajanju od jedne godine, a u preostalom dijelu boravka u inozemstvu na poslijediplomskom studiju ili poslijedoktorskom usavršavanju mu se priznaje pravo na neplaćeni dopust.

(3.) Zaposlenik koji napusti usavršavanje bez suglasnost poslodavca, dužan je na zahtjev poslodavca vratiti poslodavcu sve troškove koje je poslodavac imao, osim ako ga poslodavac ne oslobodi te obveze iz razloga više sile, teže bolesti ili nekog drugog opravdanog razloga.

(4.) Odluku o oslobađanju od obveze povrata troškova iz st. 3 ovoga članka poslodavcu, na zahtjev zaposlenika donosi rektor, uz prethodno pribavljeno mišljenje znanstvenog odnosno stručnog vijeća.

Članak 9.

Članak 61. st.1. i 3. mijenjaju se i glase:

(1.) O podnesenoj prijavi kao i o prijedlogu donošenja neke od privremenih mjera, Povjerenik obavještava rektora u roku 8 dana od dana zaprimanja prijave.

(3.) Povjerenik je dužan najkasnije u roku 8 dana od dana zaprimanja prijave, odnosno sastavljanja zabilježbe o usmenoj prijavi, pozvati osobu protiv koje je pritužba podnesena da se očituje o istoj.

 Članak 10.

Pravilnik o izmjenama i dopunama Pravilnika o radu stupa na snagu osmog dana od dana objave.

KLASA: 602-04/17-01/06

URBROJ: 2198-1-79-01-19-02 Rektorica:

 Prof. dr. sc. Dijana Vican